open-index/open-wikipedia-markdown huggingface dataset:
Suomen opetus- ja kulttuuriministeriö

**Suomen opetus- ja kulttuuriministeriö** () (**OKM**) on valtioneuvostoon kuuluva ministeriö, jonka toimiala kattaa sivistys-, kulttuuri-, liikunta-, nuoriso- ja kirkollisasiat. 

## Historia
Opetus- ja kulttuuriministeriötä vastaava toimielin on ollut Suomen hallinnossa autonomian alusta asti, mutta sen nimi on muuttunut useita kertoja sitä mukaa kun kirkollisasioiden osuus ministeriön työssä on vähentynyt. Alkujaan sen nimi oli keisarillisen Suomen senaatin kirkollistoimituskunta, vuodesta 1917 lähtien kirkollis- ja opetusasiaintoimikunta. Vuonna 1918 senaatista tehtiin valtioneuvosto ja toimituskunnista ministeriöitä, jolloin nimi muuttui kirkollis- ja opetusasiainministeriöksi. Vuonna 1922 nimi lyheni opetusministeriöksi (lyhenne OPM). Vuonna 2010 nimi muutettiin opetus- ja kulttuuriministeriöksi, jotta se vastaisi paremmin ministeriön nykyistä tehtäväkenttää ja toimintaa. 

## Toimialaan kuuluvat yksiköt
Nykyään opetus- ja kulttuuriministeriön alaan kuuluvat oppilaitokset kuten peruskoulut, lukiot, ammattikoulut, yliopistot, ammattikorkeakoulut, samoin tieteellistä tutkimusta, taidetta, tekijänoikeutta, liikuntaa, kirkkoja ja muita uskonnollisia yhdyskuntia, nuorisotyötä, kirjastoja, museoita ja arkistoja koskevat asiat. Opetus- ja kulttuuriministeriön alaisuudessa toimivat muun muassa opetushallitus (ja sen erillisyksikköinä ylioppilastutkintolautakunta ja Kansallinen koulutuksen arviointikeskus), Suomen Akatemia, Kotimaisten kielten keskus, Museovirasto, Kansallisarkisto, Suomenlinnan hoitokunta sekä Kansallinen audiovisuaalinen instituutti.

## Ministeriön johto
### Ministerit

Perinteisesti ministeriössä on ollut useampia ministereitä. Nykyisessä Orpon hallituksessa on kolme ministeriä: opetusministeri Anders Adlercreutz, tiede- ja kulttuuriministeri Mari-Leena Talvitie ja liikunta-, urheilu- ja nuorisoministeri Mika Poutala.

### Kansliapäälliköt
Seuraavat henkilöt ovat toimineet ministeriön kansliapäällikköinä:

**Opetusministeriö**
* 1919–1935: Yrjö Loimaranta
* 1935–1937: Ivar Groundstroem
* 1942–1963. Arvo Salminen
* 1964–1972: Heikki Hosia
* 1973–1994: Jaakko Numminen
* 1995–2001: Vilho Hirvi
* 2001–2006: Markku Linna
* 2006–2013: Harri Skog

**Opetus- ja kulttuuriministeriö**
* 2013–2025: Anita Lehikoinen
* 2025- Heidi Backman

## Lähteet

## Aiheesta muualla
*Opetus- ja kulttuuriministeriön verkkosivut
Koalitiohallitus

**Koalitiohallitus** eli *kokoomushallitus* on hallitustyyppi, jonka muodostaa useampi kuin yksi puolue. **Hallituskoalitio** tarkoittaa tällaiseen hallitukseen kuuluvia puolueita ja niiden yhteistyötä. Koalitiohallitus muodostetaan yleensä siksi, että millään puolueella ei ole yksinään enemmistöä parlamentissa. Puhtaassa kaksipuoluejärjestelmässä ei yleensä tarvita koalitioita, vaan enemmistöasemassa oleva puolue voi muodostaa hallituksen yksinään.

## Erilaisia hallituskoalitioita
* Kansallisen yhtenäisyyden hallitus: Koalitio, jossa kaikki merkittävät puolueet ovat mukana; Muodostetaan usein vain poikkeusoloissa kuten sodan aikana.
* Porvarihallitus: porvarillisten puolueiden yhteishallitus
* Punamultahallitus: Suomessa sosiaalidemokraattien ja keskustapuolueen yhteishallitus
* Punavihreä koalitio: Koalitio, jossa on sosiaalidemokraatteja ja vihreitä
* Sateenkaarihallitus: Suomessa nimitys 1990-luvun jälkipuoliskon laajapohjaisille monipuoluehallituksille
* Sinipunahallitus: Suomessa sosiaalidemokraattien ja kokoomuksen yhteishallitus
* Suuri koalitio: Joissain maissa nimitys kahden johtavan puolueen harvinaiselle yhteishallitukselle

## Katso myös
*Hung-parlamentti

## Lähteet
Avulsiivi

**Avulsiivit** eli **naksausäänteet** (aik. **maiskausäänteet**) ovat klusiileja tai affrikaattoja, joita äännettäessä muodostetaan kaksi sulkeumaa suuväylään, joista taempi on yleensä velaarinen. Toisin kuin tavanomaiset klusiilit, avulsiivit eivät vaadi muodostuakseen keuhkojen ilmavirtaa, vaan ääni muodostetaan imemällä kieltä sisäänpäin aiheuttaen edellä mainittujen kahden sulkeuman välisen ilmamassan harvenemisen. Kun edempi sulkeuma päästetään vapaaksi, ilma syöksyy nopeasti harventuneeseen tilaan, mistä aiheutuu ääni, joka on yleensä tavanomaisia klusiileja kovempi.

## Esiintyminen kielessä

Avulsiiveja esiintyy lähinnä eteläisessä Afrikassa puhutuissa ns. khoisan-kielissä, mutta niitä on levinnyt kyseisistä kielistä jonkin verran myös lähistöllä puhuttuihin bantukieliin, kuten xhosaan ja zuluun. Myös Tansaniassa ja Keniassa on muutama kieli, joissa on avulsiiveja, mikä saattaa olla merkki khoisan-kielten tai niiden edeltäjien paljon nykyistä laajemmasta levinneisyydestä. Afrikan ulkopuolella avulsiiveja ei juurikaan esiinny kielten foneemijärjestelmissä, mutta niitä käytetään usein ekstralingvistisinä ilmaisukeinoina: esimerkiksi suomalainen saattaa ilmaista suudelmaa muiskauttamalla huuliaan; kyseessä on bilabiaalinen avulsiivi. Hevosia komennetaan usein maiskutusta muistuttavilla äänillä.

## Ääntöpaikat

Avulsiivien ääntöpaikaksi suussa määritetään etummaisen sulkeuman paikka; kuten mainittu, taempi sulkeuma on lähes poikkeuksetta velaarinen (joskus uvulaarinen). Alla avulsiivit on merkitty IPA:n foneettisella transkriptiolla.

*Bilabiaalinen avulsiivi . Edellä mainittu huulten "muiskautus"; käytetään joissain san-kielissä.
*Dentaalinen avulsiivi . Usein affrikoitunut. Suomalaiset saattavat käyttää tätä moittiakseen jotakin, varsinkin toistettuna. Etummainen sulkeuma hampaiden kohdalla ja vähän niiden takana.
*(Post)alveolaarinen avulsiivi . Kielen kärki muodostaa etummaisen sulkeuman kitavallin kohdalle tai sen taakse kitalaen etuosaan.
*Palatoalveolaarinen avulsiivi . Etusulkeuma muodostetaan kovan kitalaen kohdalle kielellä; syntyvä ääni muistuttaa korkin irtoamisesta kuuluvaa ääntä.
*Alveolaarinen lateraalinen avulsiivi . Kieli sulkee suuväylän hammasvallin kohdalla, ja sulkeuma vapautetaan kielen laidoilta.

## Lähteet
*
### Viitteet
Sanaliitto

**Sanaliitolla** tarkoitetaan kiinteää, yleensä yhdessä esiintyvien sanojen muodostamaa fraasia, jolla on konventionaalinen merkitys ja joka eroaa yhdyssanoista siten, että sanaliiton jäsenet saavat pääpainon, minkä takia ne kirjoitetaan erikseen. *Suomen kieli* on esimerkki sanaliitosta. Sanaliitot saattavat käyttäytyä kuten yksittäiset sanat muun muassa sikäli, että niistä voidaan muodostaa johdoksia. Johdoksissa ne muuttuvat yhdyssanoiksi, esimerkiksi *suomenkielinen*. Useampiosaisissa ilmauksissa sanaliitto liitetään jälkiosaan yhdysmerkillä, jonka edessä on välilyönti, esimerkiksi . Tekstinkäsittelyohjelmat ehdottavat tässä yleensä ajatusviivan yhdysmerkin sijaan vaihtamalla merkit keskenään automaattisesti, kun sanaliiton jälkeen kirjoittaa välilyönnin tai pisteen. Silloin pitää painaa peruutuskuvake tai (yleensä) Ctrl+z tai kirjoittaa uudelleen yhdysmerkki. 

## Lähteet

## Aiheesta muualla
* Kielitoimisto. Kahden sanan sanaliittoja
Kelly Gray

**Kelly Gray** (s. 20. kesäkuuta 1963) on kitaristi ja tuottaja, joka on toiminut useiden eri artistien levyillä tuottajana. Vuonna 1997 Gray lyöttäytyi Queensrÿcheen alkuperäisjäsenen Chris DeGarmon lähdettyä. Gray oli mukana Queensrÿchen vuonna 1999 julkaisemalla *Q2K*-albumilla ja soitti myös vuonna 2001 ilmestyneellä *Live Evolution* -livealbumilla. Ennen uuden *Tribe*-albumin äänityksiä DeGarmo palasi yhtyeeseen, mikä johti Grayn eroamiseen.
Endosymbioosi

**Endosymbioosi** on kahden eliön välinen symbioottinen suhde, jossa symbiootti elää isäntäeliön kudoksissa tai soluissa. Monissa tapauksissa endosymbioosi on välttämätön sekä isäntäeliön että symbiontin selviämiselle, toisinaan taas symbioosista hyötyvät molemmat osapuolet, jotka eivät kuitenkaan ole riippuvaisia toisistaan. Joissakin tapauksissa endosymbioosista on hyötyä vain toiselle osapuolelle ja se saattaa myös olla haitallista toiselle eliöistä.

Esimerkkejä endosymbioosista ovat hernekasvien juurinystyröissä elävät typpeä sitovat bakteerit (rhizobia), riuttaa rakentavien korallien sisällä elävät yksisoluiset levät (zooxanthellae), sekä monille hyönteisille välttämättömät symbionttibakteerit. 

Evoluutiossa endosymbioosilla on ollut hyvin keskeinen merkitys. Nykyään hyväksytyn endosymbioositeorian mukaan aitotumaisten solujen soluelimistä mitokondriot ja kasvisolujen viherhiukkaset olivat alun perin bakteereita, joita varhaiset aitotumaiset solut ottivat sisäänsä endosymbionteiksi. Viherhiukkaset ovat olleet alun perin syanobakteereja, mitokondriot puolestaan lienevät purppurabakteereja. Endosymbionttisten viherhiukkasten syntyminen on helposti todettavissa monien yksisoluisten levämäisten eliöiden solurakenteissa, joissa saattaa endosymbiontteina esiintyä enemmän tai vähemmän surkastuneita yhteyttäviä yksisoluisia eliöitä. Tällaisia endosymbiooseja on ilmeisesti tapahtunut evoluution kuluessa useaan otteeseen. 

## Lähteet
*Rikkinen, Jouko: Leviä, sieniä ja leväsieniä. Yliopistopaino, 1999.
Ortoosi

**Ortoosi** on kehoa tukeva tai kehon asentoa korjaava ulkoinen laite. Ortoosilla parannetaan neuromuskuloskeletaalisen kokonaisuuden rakenteellisia ja toiminnallisia ominaisuuksia. Ortooseilla voidaan tukea tai rajoittaa nivelten ja lihasten toimintaa.

Ortopediset jalkineet sekä niska- ja rannetuet ovat yleisiä ortooseja. Tavallisesti ortoosit valmistetaan muovista ja kevytmetallista, kuten alumiinista, ja pehmustetaan vaahtomuovilla tai geelillä.

Ortoosi voi tukemisen lisäksi vahvistaa käyttäjän liikkeitä, esimerkkinä kehittyneet ulkoiset tukirangat.
Suomen NUTS-aluejako

**Suomen** alueista voidaan Euroopan unionin alueluokitusjärjestelmässä muodostaa kolme NUTS-tasoa, kuten kaikkien muidenkin EU-maiden alueista. NUTS-alueet ovat tilastollisia alueyksiköitä. 

## Suomen NUTS 2012-jako

Suomen NUTS 2012-aluejako muodostuu seuraavasti:
# NUTS 1 -taso – Manner-Suomi ja Ahvenanmaa
# NUTS 2 -taso – Suuralueet, 5 kappaletta
# NUTS 3 -taso – Maakunnat, 19 kappaletta

### Muutokset aikaisempaan aluejakoon

NUTS 2012-jako on otettu käyttöön marraskuussa 2011.

Suomessa suurin muutos tapahtui NUTS 2 -aluejaossa. Entinen Etelä-Suomi jakaantui kahteen osaan siten, että muodostuu uusi metropolialue Helsinki-Uusimaa (FI1B), ja muu Etelä-Suomi muodosti oman alueensa (FI1C). Lisäksi entiset Pohjois-Suomi ja Itä-Suomi yhdistyivät yhdeksi alueeksi, jonka nimeksi tuli Pohjois- ja Itä-Suomi (FI1D).
Muutosten jälkeen Manner-Suomessa (FI1) on edelleen neljä NUTS 2-aluetta. NUTS 3 -tasolla Suomesta väheni yksi alue, kun Uusimaa ja Itä-Uusimaa maakuntina yhdistyivät 2011 ja muodostivat NUTS 3 -alueen Helsinki-Uusimaa (FI1B1).

## Suomen NUTS 2005-jako

Suomen NUTS 2005-aluejako muodostui seuraavasti:
#NUTS 1 -taso – Manner-Suomi ja Ahvenanmaa
#NUTS 2 -taso – Suuralueet, 5 kappaletta
#NUTS 3 -taso – Maakunnat, 20 kappaletta



NUTS 2 -taso: Vaikka Manner-Suomen neljästä suuralueesta kolmella (Etelä-Suomi, Länsi-Suomi ja Itä-Suomi) oli sama nimi kuin Suomen entisillä lääneillä, eivät nämä suuralueet vastanneet kyseisiä läänejä, vaan ne jaettiin eri tavalla. Myöskään neljäs Manner-Suomen suuralue, Pohjois-Suomi, ei perustunut läänijakoon eikä siis vastannut entisten Oulun ja Lapin läänien muodostamaa Pohjois-Suomea.

Suomessa NUTS-tasojen jälkeen seurasi 2 LAU-tasoa, jotka muodostuvat seutukunnista (LAU 1) ja kunnista (LAU 2).

## Katso myös
*Yhteinen tilastollisten alueyksiköiden nimikkeistö (NUTS)
*Paikallinen hallinnollinen yksikkö (LAU)
*

## Lähteet
Basileus

**Basileus** () tarkoitti antiikin Kreikassa yleisesti kuningasta. Se on toiminut monarkkien arvonimenä myös Bysantin valtakunnassa ja nykyaikaisessa Kreikassa.

Monarkiasta käytettiin termiä *[[basileia]]*. Basileuksen naispuolisia vastineita olivat *basilissa* (), *basilinna* (), *basilis* () ja *basileia* () (”kuningatar”). Sanasta *basileus* on johdettu erisnimi Basileios.

## Historiassa

### Esi- ja varhaishistoriassa

Herooisena aikana monarkia oli käytössä hallintomuotona lähes kaikkialla Kreikassa. Nimitys *basileus* tunnetaan ylimysten nimityksenä jo mykeneläisestä kulttuurista, siinä missä yhteisön ylin hallitsija oli *[[anaks]]* (, alun perin ). Kumpikin voidaan tulkita kuninkaaksi. Kuninkaan asema oli vain hieman muuta ylimystöä ylempänä. Myöhemmin geometrisella kaudella *basileus* viittasi edelleen aateliston johtajiin, siinä missä *anaks* jäi termiksi eeppiseen runouteen.

### Antiikin aikana
#### Ateenassa

Ateenassa termiä *basileus* käytettiin alun perin Ateenan kuninkaista. Monarkiasta luopumisen jälkeen kuninkaan seremoniallinen asema siirtyi alun perin arkontille ja myöhemmin erityisesti kuningasarkontille (*arkhōn basileus*, usein vain *basileus*). Kuningasarkontin virka perustettiin vuonna 683 eaa., jolloin alkuperäinen yhden arkontin virka jaettiin yhdeksän arkontin arkonttikunnalle, ja virka peri tuolloin Ateenan kuninkaalla aiemmin olleet uskonnolliset tehtävät. Kuningasarkontti toimi eräänlaisena kaupunkivaltion ylipappina sekä johti areiopagin oikeudenkäyntejä. Myös *basileuksen* puolisolla *basilissalla* oli kulttitehtäviä. Kuningasarkontti oli yksi Ateenan kolmesta tärkeimmästä arkontinvirasta eponyymiarkontin ja polemarkin ohella.

#### Muualla Kreikassa

Spartassa *basileus* viittasi Spartan kuninkaisiin. Persian suurkuninkaan (*Megas Basileus*, myös ”kuningasten kuningas”, *Basileus Basileōn*) nimityksen vaikutuksesta sanaa alettiin käyttää myös barbaarien kuninkaista. Hellenistisellä kaudella sitä käytettiin hellenististen valtakuntien kuninkaista.

### Bysantin keisari

Sanaa *basileus* käytettiin myös Bysantin valtakunnan keisarien arvonimenä. Ensimmäisenä sen otti käyttöön keisari Herakleios vuonna 629.

### Kreikan kuningas

Itsenäistyneen Kreikan valtion monarkin arvonimenä Kreikan kuningaskunnan aikana oli Kreikan kuningas ().

## Lähteet
Ulkoinen tukiranka

**Ulkoinen tukiranka** on ulkoinen, anatominen rakenne, joka tukee ja suojaa organismin kehoa. Sellainen on monilla selkärangattomilla eläimillä, kuten hyönteisillä, hämähäkkieläimillä ja äyriäisillä.

Keinotekoista ja moottoroitua ulkoista tukirakennetta kutsutaan eksoskeletoniksi.

## Lähteet
Transsendenttinen meditaatio

**Transsendenttinen meditaatio** (TM) on menetelmä, jolla tavoitellaan henkistä ja fyysistä hyvinvointia sekä hyödyllisiä muutoksia niin yksilötasolla kuin yhteisön ja koko maailman tasollakin. 

## Historia
TM:n kehitti intialainen joogaguru Maharish Mahesh Yogi Pohjois-Intiassa varhaiseen intialaiseen filosofi Adi Shankaraan liitetyn *[[Vedanta|advaita vedanta]]* -menetelmän pohjalta. Maharishi uskoi länsimaalaisten olevan vastaanottavaisempia ajatuksilleen kuin intialaisten, joten hän toi menetelmänsä länteen 1950-luvun lopulla. TM sai lännessä harjoittajakseen useita julkisuuden henkilöitä, kuten The Beatles -yhtyeen. Maharishin henkisen uudistumisen liikkeestä tuli hyvin suosittu 1960-luvun puolivälistä 1970-luvun loppuun, ja pelkästään Yhdysvalloissa TM-menetelmällä oli lähes miljoona harjoittajaa. Menetelmää opetettiin Yhdysvalloissa myös muun muassa julkisissa kouluissa stressin lievittämiseksi sekä terveyden ja hyvinvoinnin edistämiseksi.

TM:llä oli vuonna 2000 keskuksia jo 108 maassa, ja kuusi miljoonaa ihmistä oli käynyt meditaation peruskurssilla. Politiikkaan TM:ää on tuonut monessa maassa toimiva Luonnonlain puolue, joka perustettiin vuonna 1992.

## Menetelmä
Maharishi on pyrkinyt TM:ssä yhdistämään omia tiedeopintojaan myöhempiin hengellisiin opintoihinsa. TM:n etuja onkin markkinoitu tieteellisin termein, ja Maharishi on rohkaissut menetelmänsä tieteellistä tutkimusta.

TM:n perusajatus on, että mikrotasolla saadut yksilökohtaiset hyödyt, kuten stressin lievennys, henkinen kasvu ja joogakykyjen kehittyminen, voidaan onnistuneesti moninkertaistaa niin, että asuinalueen rikollisuustaso laskee, kansanterveys paranee ja koko maailmaan saadaan rauha. Tämän tekee Maharishin mukaan mahdolliseksi ”luonnonlain yhdistynyt kenttä”. Kun tätä lakia rikotaan, syntyy henkilökohtaisia ja sosiaalisia ongelmia. Ne korjataan hengellisellä uudistumisella, joka alkaa yksilöistä ja laajenee koko maapalloon.

TM-prosessi alkaa meditaatiolla, jossa käytetään henkilökohtaista ja salaista mantraa, jonka harjoittaja saa erityisessä seremoniassa. Mantrasta tulee kahdesti päivässä harjoitettavan meditaation keskipiste. Säännöllisen meditaation luvataan johtavan kaikenlaisiin fyysisiin, henkisiin ja hengellisiin hyötyihin. Kun harjoittaja on oppinut perusmenetelmän, hän opettelee kehittyneempiä menetelmiä, kuten TM-Sidhi-ohjelman. Siinä harjoittaja opetetaan levitoimaan hengellisten voimiensa avulla. Menetelmän edistyneisiin vaiheisiin voi liittyä myös korkeampien henkisten tasojen tavoittelua, ayurvedahoitoja ja vedalaista astrologiaa.

## Arvostelu
Arvostelijoiden mukaan TM on kallista ja johtaa harjoittajiensa riippuvuuteen käytetyistä tekniikoista. On myös asetettu kyseenalaiseksi, saako TM:stä luvattuja hyötyjä. Ranskan parlamentti luokitteli transsendenttisen meditaation vaaralliseksi lahkoksi vuonna 1995.

## Lähteet

## Aiheesta muualla
* Transsendenttinen meditaatio
Taaleri

**Taaleri**, **taalari** eli **talari** on nimitys monissa maissa 1500–1800-luvulla lyödyille rahoille. Nimitys juontuu böömiläisestä Sankt Joachimsthalin kaupungista, jonka hopeakaivoksen hopeasta ensimmäiset taalerit tehtiin. Dollarit ja Slovenian tolar ovat saaneet nimensä taalerista.

## Ruotsin taalari

Taalari oli Ruotsin ja Suomen yhteisen historian tärkein rahayksikkö. Saksalaisen mallin mukaisen rahan otti käyttöön vuonna 1534 Kustaa Vaasa. Arvoltaan 1 taalari oli 4 Ruotsin markkaa, joka oli 32 äyriä.

Ruotsissa taalarin juuria voidaan hakea Taalainmaalta (Dalarna), jossa sijaitsee sittemmin Unescon maailmanperintökohteeksi julistettu historiallinen kuparikaivos. Erityisesti 1600-luvulla kuparin ollessa metallina arvossaan rahoja alettiin lyödä Taalainmaan kupariin eli taalariin. Koska rahan arvo oli suhteessa siihen käytetyn metallin arvoon, kuparitaalarit olivat varsin suuria ja painavia kuparipellin kappaleita eli plootuja ( ’levy, pelti’). Karkeasti verraten yksi kuparitaalari oli vajaa yksi kilogramma kuparia. Tukholman vanhan kaupungin Kungliga Myntkabinettetissä voi kokeilla vanhojen taalareiden painoa. 

1600-luvun alkupuolella kaksi hopeamarkkaa vastasi yhtä kuparitaalaria ja kaksi kuparitaalaria yhtä hopeataalaria. Kurssit kuitenkin vaihtelivat eri rahojen välillä niihin käytettyjen metallien arvon vaihtelun mukaan. Taalarin ostovoima vaihteli talouden yleisten lainalaisuuksien mukaan. Esimerkiksi marraskuussa 1776 Turussa tynnyrillinen rukiita maksoi 60 kuparitaalaria ja tynnyrillinen ohria 42 kuparitaalaria. Samaan aikaan Tukholmassa rukiit maksoivat 44–45 ja ohrat 30 taalaria tynnyriltä.

## Ahvenanmaan taalariaikeet

Vuonna 1991 Ahvenanmaan raha-automaattiyhdistys PAF pyrki laskemaan liikkeeseen taalariarvoisia kolikoita. Tarkoitus oli ilmeisesti ainakin käyttää niitä paikallisrahana virallisen rahan rinnalla, kuten eräissä muissa valtioissa on luvallista. Asiasta syntyi kohua, ja liikkeellelasku kiellettiin, koska Suomen ainoa laillinen rahayksikkö oli markka. ”Kolikot” sulatettiin Suomen Rahapajassa, mutta sovittiin kuitenkin, että PAF sai korvauksena 6 miljoonaa markkaa.

Kolikot suunnitteli Pär Nylander ja kaiverruksen teki Kent Mikkelsen; ne lyötiin Tanskan kuninkaallisessa rahapajassa Kööpenhaminassa. Kolikoissa oli Ahvenanmaan peuravaakuna ja tyypillisiä ahvenanmaalaisia purjealuksia. Ahvenanmaalaisille tarkoitetuissa ensipäivän rahasarjoissa oli reunakirjoitus ”ÅLANDS FÖRSTA MYNT 26.4.1991”.

Myöhemmin, vuonna 1994, on lyöty 10, 50 ja 100 taalarin arvoisiksi merkittyjä, kolikon näköisiä poletteja. Niissä on merkintä ”CASINO” ja nekään eivät ole virallista rahaa, mutta niitä on myyty matkamuistoiksi ja mm. käytetty pelimerkkeinä.

## Katso myös
* Reichstaler
* Norjan speciedaler
* Maria Teresian taaleri

## Lähteet

## Aiheesta muualla

*Ruotsin kuninkaallisen rahakabinetin (Kungliga Myntkabinettet) sivut  ja taalari
Zdzisław Beksiński

**Zdzisław Beksiński** (24. helmikuuta 1929 Sanok, Puola – 22. helmikuuta 2005 Varsova, Puola) oli puolalainen taidemaalari ja valokuvaaja. Hänen kuuluisimpia töitään ovat surrealistiset, lohduttomat post-apokalyptiset visiot, joita hän maalasi ”fantastisella kaudellaan” 1970-luvulta 1980-luvun loppupuolelle.

Ennen muuttoaan Varsovaan vuonna 1977 Beksiński poltti kasan maalauksia takapihallaan, koska ne olivat hänen mielestään liian henkilökohtaisia tai koska hän ei ollut niihin tyytyväinen. 1990-luvun alkupuolella hän maalasi enimmäkseen surrealistisia muotokuvia ja ristejä. Myöhemmin samalla vuosikymmenellä hän alkoi käyttää digitaalista kuvankäsittelyä ja keskittyi siihen kuolemaansa saakka. Kaikki Beksińskin maalaukset ovat nimettömiä.

Beksińskin vaimo Zofia kuoli 22. syyskuuta 1998 ja hänen poikansa teki itsemurhan jouluaattona 1999. Beksiński itse puukotettiin kuoliaaksi hieman ennen syntymäpäiväänsä vuonna 2005. Murhasta pidätettiin hänen pitkäaikaisen assistenttinsa teini-ikäinen poika kavereineen, ja sen syynä oli ilmeisesti se, ettei Beksiński ollut antanut heille lainaksi rahaa.

## Katso myös
* H. R. Giger

## Lähteet

## Aiheesta muualla

* DmochowskiGallery.net
* Galleria Beksińskin maalauksia
Kristiina Wegelius

**Kristiina Marketta ”Tintti” Wegelius** (s. 12. lokakuuta 1960 Helsinki) on suomalainen taitoluistelija. Hän sijoittui Euroopan-mestaruuskilpailuissa kolmesti neljänneksi vuosina 1979–1981, kaksi kertaa maailmanmestaruuskilpailuissa kuudenneksi (1981 ja 1983) ja olympialaisissa kymmenenneksi 1980.

Wegelius asuu nykyisin Québecissä avioiduttuaan kanadalaisen John Fitzpatrickin kanssa vuonna 1995. Hän toimii valmentajana ja koreografina kierrettyään kilpauran jälkeen kymmenisen vuotta jääshowtähtenä muun muassa *[[Disney on Ice]]* -tapahtumassa.

Wegeliuksen tytär Khayla tanssii Hollannin kansallisbaletissa.

## Tulokset

## Lähteet
Laivanupotus

**Laivanupotus**, joka tunnetaan myös nimillä **shippaus**, **merisotapeli** ja **laivastopeli**, on kahden pelaajan lautapeli, jossa tarkoituksena on tuhota vastustajan laivasto. Vaikka peli sopii pelattavaksi kynällä ja (ruutu)paperilla, sen saa myös lautapeliversiona ja tietokonepelinä.

## Pelaaminen
Peliä pelataan kahdella pelialueella joka kumpikin on jaettu 10*10 ruutuun. Vaakariviin merkitään kirjaimet A-J ja pystyriviin numerot 1-10. Peli aloitetaan sijoittamalla oikeanpuoleiseen ruudukkoon omat laivat jotka ovat:

*1 lentotukialus, kooltaan 5 ruutua pitkä
*1 taistelulaiva, kooltaan 4 ruutua pitkä
*2 risteilijää, kooltaan 3 ruutua pitkä
*1 hävittäjä, kooltaan 2 ruutua pitkä
*1 sukellusvene, kooltaan 1 ruutu
tai esimerkiksi
*1 lentotukialus, kooltaan 4 ruutua pitkä
*2 risteilijää, kooltaan 3 ruutua pitkä
*3 hävittäjää, kooltaan 2 ruutua pitkä
*4 sukellusvenettä, kooltaan 1 ruutu

Laivat eivät saa koskettaa toisiaan kuin kulmittain, eivätkä ne myöskään voi olla vinottain.
(Joissain säännöissä ei sallita kulmittain koskemistakaan, toisissa taas ei kosketusrajoituksia ole.) Pelaajat eivät saa nähdä toistensa laivastoja. Kun kumpikin pelaaja on asettanut laivansa peli alkaa. Vuorotellen kumpikin pelaaja ilmoittaa sen ruudun koordinaatit johon haluaa ampua, kuten F-5, jonka jälkeen toinen pelaaja ilmoittaa osuiko ammus. Joissain säännöissä osumasta saa lisävuoron.

Kun laivan jokaiseen ruutuun on osunut ammus, laiva uppoaa. Silloin laivan menettänyt pelaaja ilmoittaa laivan uponneen. Vasemmanpuoleiseen ruudukkoon pelaaja merkitsee ampumansa ammukset. Jos ammus on osunut, merkitään rasti. Jos ammus menee ohi, merkitään ympyrä. Kun pelaajan omaan laivaan osuu, osumakohta merkitään piirtämällä siihen rasti. Vastustajan laivan upottua kannattaa merkitä sen ympärille ympyrät, koska sen lähellä ei voi olla laivaa.

Pelin voittaa pelaaja, joka ensimmäisenä upottaa vihollisen koko laivaston.

### Eri versioita
Peliin voidaan myös ottaa useampia laivoja, mutta silloin myös pelialueesta pitää tehdä suurempi.

Peliä voi myös pelata siten, että ammutaan kolme laukausta kerrallaan. Silloin pitää sopia ilmoitetaanko erikseen että mikä osui ja mikä ei, kuten esimerkiksi F-5 osui, E-3 ja E-4 eivät tai vain yksi osui, kaksi hutia.

Laivat voidaan sijoittaa tavallisesta pelistä poiketen koordinaatiston pisteisiin. Tällöin laivat voidaan piirtää ruutupaperin ruutujen väliin. Tämä versio korostaa pelin matemaattista luonnetta. Samalla vektorien käyttöä voi opetella ampumalla paikkavektoreilla.

## Katso myös
*Luettelo lautapeleistä

## Aiheesta muualla

*Laivanupotus ilmaisena tietokonepeliversiona
*Laivanupotus selainpeli
* Online-versio pelistä
* Laivanupotus koordinaatistossa
Serbien vapaaehtoiskaarti

**Serbien vapaaehtoiskaarti** (serbiaksi *Српска добровољачка гарда*) eli **Arkanin tiikerit** oli
Željko Ražnatovićin eli Arkanin johtama puolisotilaallinen joukko, jonka tehtävänä olivat etniset puhdistukset Jugoslavian hajoamissotien aikana. Serbien vapaaehtoiskaartia on syytetty monista sotarikoksista. 

Arkan oli FK Punainen tähti -jalkapalloseuran kannatuskerhon puheenjohtaja, ja osa jalkapallohuligaaneista oli vapaaehtoiskaartin perustajajäseniä. Kaarti laajeni ajan kuluessa 10&nbsp;000 miehen vahvuiseksi, hyvin aseistetuksi joukoksi.
Kaartin kerrotaan rekrytoineen jäseniä Serbian vankiloista.

Arkanin lisäksi kaartista tunnetaan laajalti Milorad Ulemek ("Legija"). Virallisesti kaarti lakkautettiin vuonna 1996.

Arkania koskevat sotarikostutkimukset keskeytettiin, kun hänet ammuttiin vuonna 2000. Vain yksi kaartin jäsenistä on saanut tuomion oikeudessa: Boban Arsic todettiin syylliseksi poissaolevana avioparin murhasta kroatialaisessa kylässä vuonna 1992.
Yhtään kaartilaista ei ole tuotu oikeuden eteen Kosovon sodan aikana tehdyistä rikoksista.

## Lähteet

## Aiheesta muualla
* [Serb Volunteer Guard SDG / SSJ "Arkan's Tigers"]
Jussi Kinnunen

**Jussi Kinnunen** (s. 1962) on suomalainen basisti ja sooloileva muusikko sekä sanoittaja. Yhtyeistä mainittakoon Freud Marx Engels & Jung, S.E.X., The Ex, Diamonds, Hassisen Kone, Ismo Alanko Säätiö, Ismo Alangon Radio, Maukka Perusjätkä, Wigwam, Los Bastardos Finlandeses, Bowling Stones sekä Jani & Jetsetters. Kinnunen on kertonut julkisuudessa olleensa alkoholisti ja narkomaani, mutta lopetti juomisen ja huumeiden käytön vuonna 1997 kokonaan. Hän kouluttautui Kalliolan päihdeklinikalla vuonna 2000 ja toimii nykyään myös päihdeterapeuttina.  Kinnunen on ollut mukana kirjoittamassa kirjaa *Vapaa valitsemaan – Tositarinoita raitistumisesta* (Tammi, 2015).

Rumpali Harri Kinnunen on Jussi Kinnusen isoveli.

## Sooloalbumit
* 
* 
* 
* 
* 

## Soolosinglet
* 
* *Rohkeet rakastaa* (2022)

## Oppikirja
* Rockbassotreenejä (1988)

## Lähteet
S.E.X.

**S.E.X.** oli suomalainen rock-yhtye, jonka Neumann perusti vuonna 1987 Dingon hajoamisen jälkeen. Yhtye ei ollut pitkäikäinen ja hajosi ennen albumin julkaisua.

## Historia

Dingon laulajana tunnetuksi tullut Neumann perusti uuden yhtyeen keväällä 1987. Uuden yhtyeen kitaristiksi tuli Dingon basistina tunnetuksi tullut Pepe Laaksonen, rumpaliksi Jippo Laaksonen ja basistiksi aiemmin Hassisen koneessa soittanut Jussi Kinnunen. Yhtyeen nimeksi muodostui S.E.X. ja se soitti ensimmäiset keikkansa toukokuun lopulla 1987. Neumannin mukaan idea yhtyeen nimeksi syntyi sattumalta, kun yhtyeen jäsenet kävelivät kaupungilla ja kiinnittivät huomiota paikallisen erotiikkaliikkeen näyteikkunaan. 

Vaikka yhtyettä ei tarkoitettu Dingon seuraajaksi ja se poikkesi tyyliltään Dingosta, uutta yhtyettä verrattiin toistuvasti Dingoon.

S.E.X. hajosi marraskuussa 1987 kesken studioalbumin äänityksen. Neumann sanoi *[[Helsingin Sanomat|Helsingin Sanomien]]* haastattelussa joulukuussa 1987 hajoamisen syyksi sen, ettei yhtye toiminut toivotulla tavalla. Hän arvioi syyksi sen, että S.E.X. perustettiin liian nopeasti Dingon hajoamisen jälkeen. Lisäksi yhtyeen keikkasuosio jäi odotettua heikommaksi.

Yhtyeen hajottua Neumann jatkoi soolouraansa. Yhtyeen kitaristi Pepe Laaksonen julkaisi ainoan soololevynsä *[[Veli kuu]]*, jolla soitti myös yhtyeen basisti Jussi Kinnunen.

## Kokoonpano
* Pertti Neumann – laulu
* Pepe Laaksonen – kitara, laulu
* Jussi Kinnunen – basso
* Jippo Laaksonen – rummut

Yhtyeen esiintymisissä ja levytyksissä oli mukana myös kosketinsoittaja Ana Murto. Hän ei ollut yhtyeen virallinen jäsen.

## Diskografia
### Albumit
* *[[S.E.X. (albumi)|S.E.X. – Neumann, Jussi, Pepe ja Jippo]]* (1987)

### Singlet
* ”Uuden aamun kitarat” / ”Mikä olen nyt” (1987)
* ”Canada” / ”Sinä puhut, minä vaikenen” (1987)
* ”Liftari” / ”Vierivä kivi” (1987)
* S.E.X: ”Takarivin Taavi” / J. Karjalainen: ”Tiedustelulentäjän valssi” (1987) (singlelohkaisu Veikko Lavin tribuuttialbumilta, jolla S.E.X. esitti kappaleen ”Takarivin Taavi”)

## Lähteet
* 

### Viitteet
The Flowers of Romance

**The Flowers of Romance** oli brittiläinen 1976 perustettu punk-yhtye. Yhtye on yleisesti tunnettu lähinnä kuriositeettina punk-musiikin historiassa. The Flowers of Romance nostetaan esille mediassa vain sen takia, että yhtyeen jäsenistä tuli myöhemmin kuuluisia muissa yhtyeissä. Sen myöhemmin kuuluisuutta saavuttaneisiin jäseniin kuuluivat Sid Vicious (Sex Pistols), Keith Levene (The Clash ja Public Image Limited) ja Viv Albertine (The Slits). The Flowers of Romance ei julkaissut yhtään levyä eikä esiintynyt koskaan julkisesti. Kyseessä oli tunnettujen punk-muusikkojen kellaribändi, joka toimi ponnahduslautana muille projekteille. Yhtye mainitaan usein Sex Pistols- ja The Slits -yhtyeiden historiikeissa. 

## Yhtyeen tarina
Flowers of Romancen juuret ulottuvat kesään 1976, jolloin kitaristi Jo Faull ja basisti Sarah Hall, kaksi Lontoon varhaisen punk-skenen näkyvää hahmoa sekä Steve Jonesin ja Paul Cookin (Sex Pistols) tyttöystäviä, soittivat nimettömässä kokoonpanossa. He harjoittelivat yhdessä Viv Albertinen (kitara) ja Palmoliven (rummut) kanssa. Myös Sid Vicious liittyi mukaan. Nimeä Flowers of Romance ehdotti Johnny Rotten, ja se otettiin käyttöön. Yhtyeessä soitti hetken aikaa myös Keith Levene. Yhtye hajosi Sidin liityttyä Sex Pistolsiin basistiksi ja Palmoliven lähdettyä perustamaan The Slits -yhtyettä. Yhtyeen nimi kierrätettiin myöhemmin Public Image Ltd:n vuonna 1981 ilmestyneelle saman nimiselle albumille.  

Yhtyeen tunnetuin kappale  lienee ”Belsen was a Gas”, jonka Sex Pistols on myöhemmin levyttänyt ja julkaissut The Great Rock ’n’ Roll Swindle -elokuvan soundtrackilla. 

Flowers of Romance -yhtyeeseen viitataan Johnny Thundersin kappaleessa ”Sad Vacation”. Kappale on omistettu Sid Viciouosille.

## Lähteet
Länsi-Bosnia

**Länsi-Bosnian itsehallintoalue** sijaitsi Bosnia ja Hertsegovinassa vuonna 1995 Bosnian sodan aikana. Alue irrottautui bosniakkien johtamasta Bosnia-Hertsegovinasta omaksi serbien puolella olevaksi alueekseen. Pääkaupunkina oli Velika Kladusa.

Aluetta johti Fikret Abdić, joka myöhemmin tuomittiin sotarikoksista. Länsi-Bosnia nimettiin 1995 tasavallaksi hieman ennen kuin kroaatit ja muslimit kukistivat sen. Länsi-Bosnia oli tyypillinen sodanaikaisen alueitten pirstoutumisen tuote. Bosnian sodassa rintamalinjat eivät aina menneet kansallisuuksien mukaan, tässäkin muslimiryhmä oli serbien puolella.

## Lähteet
Jugoslavismi

**Jugoslavismi** oli 1800-luvulla herännyt ajatus yhtenäisestä eteläslaavien valtiosta. Eteläslaavien jakaantumisen muun muassa eri uskontoihin katsottiin olleen ulkomaisen imperialismin syytä. Toisen maailmansodan jälkeinen Titon perustama Jugoslavia perustui jugoslavismille, jota toteutettiin joskus voimakeinoinkin.

Jugoslavismin kanssa kilpailevia ajatuksia olivat 1800-luvulla ajatus Suur-Serbiasta sekä Suur-Kroatiasta.

## Katso myös
*Jugoslaavit
*Panslavismi
Höyrylotja

**Höyrylotja** oli yleensä puurunkoinen sisävesialus, jonka ulkopinta oli suojattu tervalla. Tästä tuleekin lotjille kansan suussa syntynyt lempinimi ”tervahöyry”, jolla alustyyppi nykyäänkin paremmin tunnetaan. Aluksista käytettiin myös nimeä ”pikinytky”. Osa aluksista oli rautarakenteisia ”kuramyllyjä”. Eniten höyrylotjia liikennöi Saimaalla.

Höyrylotjia käytettiin yleisesti 1870-luvulta aina 1960-luvulle saakka. Lotjia oli liikenteessä 1920-luvulla lähes 200. Saimaan kanavan sulkeutuminen toisen maailmansodan johdosta, ja sen jälkeen rauta- ja maantieverkon kehittyminen lopetti lopulta Saimaan "tervahöyryjen" käytön rahtikuljetuksissa.

Höyrylotjan tunnusomainen muoto oli käytännön sanelema. Alukset rakennettiin siten, että ne mahtuivat kulkemaan vuonna 1856 valmistuneen Saimaan kanavan läpi. Enimmäismitoiksi muodostui siten 31 kertaa 7 metriä ja syväys oli 2,4 metriä. Lotjan keula oli tylppä.

Täysimittaisen lotjan vetoisuus oli 100–140 nettorekisteritonnia, jolla pystyttiin kuljettamaan 80–100 standarttia puutavaraa tai 600–700 pinokuutiometriä halkoja.

Lotjan höyrykone oli yleensä teholtaan noin 100 hevosvoimaa, joka riitti kehittämään noin 6 solmun matkanopeuden.

Lotjien purjehduskausi kesti keväästä aina jäiden tuloon asti. Tärkein kuormatavara oli puu. Ennen itsenäisyyttä moni lotja suuntasi Pietariin polttopuukuormineen. Itsenäistymisen jälkeen aina toiseen maailmansotaan asti tärkein purkupaikka oli pääkaupunki Helsinki. Sodan syttymisen jälkeen lotjat jäivät Saimaan sisäiseen liikenteeseen.

## Katso myös
* Höyrylaiva
* Lotja
* S/S Mikko
* S/S Wenno

## Lähteet
Bang Trax

**Bang Trax** oli Lasse Norreksen ja Dingon jäsenten alkuvuonna 1986 perustama levy-yhtiö ja levymerkki, jolla julkaistiin levyjä myös Dingon hajoamisen jälkeen vielä vuonna 1990. Tällöin silloinen omistaja Ylermi Rauhamaa myi yhtiön toimintoineen Musiikki-Fazerille.  Fazerin osti kansainvälinen suuryritys Warner Music. 30. marraskuuta 1994 alkaen oikeudet omistaa Warner Music Finland Oy.

## Historia
### Perustaminen
Vuoden 1986 alussa Dingon menestyksen huumassa perustaman Bang Trax Oy Ltd:n perustajajäsenet olivat Lasse Norres ja Pertti Neumann (ent. Nieminen), Pertti ”Pepe” Laaksonen, ”Keijo Q” tai ”Quuppa” Seittonen, Veli-Pekka ”Pete” Nuotio ja Jouni ”Jonttu” Virta. 

Bang Traxin ensimmäinen albumijulkaisu maaliskuussa 1986 oli Dingo-yhtyeen kolmas albumi *[[Pyhä klaani]]*. Levy myi yli 80&nbsp;000 kappaletta. Mainonta ja markkinointi oli tuolloin erikoinen ja toteutettu yhteistyössä Audiovox Oy:n edustaman TDK-tyhjäkasettimerkin kanssa.

Saman vuoden elokuussa Pete Nuotio jätti Dingon. Hänen tilalleen yhtyeeseen liittyi alkuperäinen kosketinsoittaja Tuomo Vähä-Pesola.

### Myöhemmät vaiheet
7. lokakuuta 1986 Dingo järjesti lehdistötilaisuuden Café Metropol -musiikkiravintolassa Helsingissä, jolloin yhtyeen jäsenet kertoivat Dingon lopettavan niin esiintymiset kuin levytyksetkin. Ennen Dingon hajoamista Bang Trax oli jo julkaissut Neumannin ensimmäisen sooloalbumin *[[Albion (albumi)|Albion]]*. Syksyllä 1987 Neumannin uuden S.E.X.-yhtyeen jo hajottua ilmestyi sen nimeä kantava albumi *[[S.E.X. (albumi)|S.E.X.]]*. 
Pepe Laaksosen oma sooloalbumi *[[Veli kuu]]* ilmestyi vuonna 1988. Neumannin toinen sooloalbumi *[[Kotiinpaluu (Neumannin albumi)|Kotiinpaluu]]* ilmestyi vuonna 1989.

Toiminnan hiipuessa Bang Traxin pelasti veroveloista helsinkiläinen hammaslääkäri ja liikemies Ylermi Rauhamaa, joka osti yhtiön liiketoiminnan. Vuonna 1990 Rauhamaa myi yhtiön Musiikki-Fazerille. Fazerilta oikeudet Bang Traxin tuotantoon siirtyivät myöhemmin Warnerin omistukseen.

## Julkaistut albumit
* Neumann: *[[Albion (albumi)|Albion]]* (1986)
* Dingo: *[[Pyhä Klaani]]* (1986)
* S.E.X.: *[[S.E.X. (albumi)|S.E.X.]]* (1987)
* Pepe Laaksonen: *[[Veli kuu]]* (1988)
* Antti Sarpila: *Autumn in paris and somewhere else* (1988)
* Freelance: *Sutra* (1988)
* Neumann: *[[Kotiinpaluu (Neumannin albumi)|Kotiinpaluu]]* (1989)
* Kari Kuuva: *[[Outolintu (Kari Kuuvan albumi)|Outolintu]]* (1989)
* Modern Fox: *[[Tanssiorkesteri Modern Fox]]* (1989)
* Reijo Hirvelä: *[[Hyvästi ennen aamua]]* (1989)
* Kata Kärkkäinen: *Your love* (1989)
* Pienet Miehet: *Pienet Miehet* (1989)
* Doctors Special: *[[Get the doctor]]* (1990)
* Korkkijalka: *Through the grey stone* (1990)

## Julkaistuja singlejä
* S.E.X.: Uuden aamun kitarat/ Mikä olen nyt - BANGS 103, 1987
* S.E.X.: Canada/ Sinä puhut, minä vaikenen - BANGS 104, 1987

## Katso myös
*Musiikki-Fazer
*Finnlevy

## Lähteet
* 

### Viitteet
International Young Democrat Union

**International Young Democrat Union (IYDU)** on alun perin vuonna 1981 perustettu ja vuonna 1992 uudelleen käynnistetty kansainvälinen poliittinen nuorisojärjestö, joka käsittää 127 organisaatiota 81 maasta. Se pitää itseään maailman suurimpana poliittisena nuorisojärjestönä. Järjestön puheenjohtaja on Itävallan kansanpuolueen kansainvälinen sihteeri Eva Dohalova.

IYDU:iin kuuluu konservatiivisia, liberaaleja ja kristillisdemokraattisia poliittisia nuorisojärjestöjä. Järjestön jäseniä yhdistää sijoittuminen kansallisella poliittisella kentällä keskilinjan oikealle puolelle. Suomesta jäsenjärjestöinä IYDU:iin kuuluu Kokoomuksen Nuorten Liitto ja KD Nuoret. KD Nuorten Jere Tuononen on yksi järjestön varapuheenjohtajista.

Muista Pohjoismaista järjestöön kuuluvat Ruotsin maltillisen kokoomuksen ja kristillisdemokraattien nuoret, Tanskan konservatiivipuolueen nuoret sekä Norjan konservatiivipuolueen nuoret. Järjestön suurimpia jäseniä ovat muun muassa Yhdysvaltain republikaanisen puolueen nuoriso- ja opiskelijajärjestöt, Ison-Britannian konservatiivipuolueen nuorisojärjestö ja Saksan kristillisdemokraattien nuorisojärjestö. Myös Euroopan kansanpuolueen (EPP) nuorisojärjestö YEPP on IYDU:n jäsen. 

IYDU on International Democrat Union (IDU) -järjestön nuorisosiipi. IDU on keskusta-oikeistolaisten puolueiden maailmanjärjestö, johon kuuluu Suomesta Kansallinen Kokoomus. IYDU:n päämaja sijaitsee IDU:n toimiston yhteydessä Saksassa Münchenissä.

## Puheenjohtajat
IYDY:n puheenjohtajat:

* 1992–1994: Mark Heywood (Australia)
* 1994–1998: Tony Zagotta (Yhdysvallat)
* 1998–2002: Andrew Rosindell (Iso-Britannia)
* 2002–2004: Shane Frith (Uusi-Seelanti)
* 2004–2006: Donald Simpson (Iso-Britannia)
* 2006–2009: Peter Gitmark (Norja)
* 2009–2010: Tim Dier (Iso-Britannia)
* 2010–2012: Daniel Walther (Saksa)
* 2012–2012: Nicolas Figari (Chile)
* 2012–2014: Aris Kalafatis (Kreikka)
* 2014–2016: Gerti Bogdani (Albania)
* 2016–2017: Simon Breheny (Australia)
* 2016–2018: Bashir Wardini (Libanon)
* 2018–2019: Abdelmajid Fassi Fihri (Marokko)
* 2019–2021: Bruno Kazuhieo (Brasilia)
* 2021–2025: Michael Dust (Saksa)
* 2025– Eva Dohalova (Itävalta)

## Lähteet

## Aiheesta muualla
* IYDU:n verkkosivut
* KD Nuorten verkkosivut
Keljonkangas

**Keljonkangas** on Jyväskylän kaupunginosa Keljon suuralueella kaupungin eteläosassa. Kaupunginosa rajoittuu lännessä valtatiehen 9. Idässä Keljonkangas rajoittuu Keljonlahteen, jonka rannalla on Keljonlahden voimalaitos. Vähä-Urtin saari ja Iso-Urtin niemi kuuluvat Keljonkankaan kaupunginosaan. Niissä on kesämökkiasutusta.

Virallinen Keljonkankaan kaupunginosa rajoittuu pohjoisessa Keljoon, koillisessa Ristikiveen, kaakossa Muuramen kuntaan, etelässä Sääksvuoreen ja lännessä Etelä-Keljoon. Keljonkankaan tilastoalue vastaa kaupunginosaa lähes täysin ja jakautuu seitsemään pienalueeseen, jotka ovat Jokipakka, Keljonlahti, Keskikangas, Kaijanlampi, Sarvivuori, Urtti ja Keljonkankaan keskusta.

Keljonkankaalla on kirjasto, 1.- 4. luokkien koulu,yhtenäis-koulu luokat 5.-9.,kaksi kauppaa, huoltoasema, ravintola,baari,kaksi päiväkotia,uimaranta,frisbeegolf rata,urheilukenttiä ja vanhusten palvelutalo. Aiemmin Keljonkankaalla oli myös kioski. 

Aiemmin Keljonkankaalla oli Karjaportin tuotantolaitos, mutta se lakkautettiin. Teollisuuskalusteita valmistavan Sovellan tuotantolaitos sijaitsee Keljonkankaalla.

Jämsänkoski–Jyväskylä-rataosalla on kaksi Keljonkankaan rautatietunnelia.¨

Keljonkangas liitettiin Jyväskylän maalaiskunnasta kaupunkiin vuoden 1965 alussa.

## Luonto
Jyväskylän ja Muuramen rajalla lähellä Päijännettä on Sarvivuoren ja Haapavuoren lähellä pieni, 2,6 hehtaarin suuruinen Sarvivuoren purolaakso -niminen luonnonsuojelualue. Sarvivuoren puolelta maasto on jyrkkää, kasvustoltaan iäkkään kuusistoista, ja toisella puolen mäki on rehevämpää sekametsää. Alueen yläreunalla on puro, joka virtaa kohti Päijännettä rehevän, suomaisen maaston läpi.   

## Kuvia

Tiedosto:Keljonkangas - M-Kotiväylä.jpg|Keljonkankaan ostoskeskus
Tiedosto:Jyväskylä - Kaijanlammentie 5.jpg|Vuonna 2016 valmistunut kerrostalo Kaijalammentiellä
Tiedosto:Keljonkangas sports field.jpg|Paikallinen urheilukenttä


## Lähteet

## Aiheesta muualla
Tarhamäki (Jyväskylä)

**Tarhamäki** on pieni omakotialue Jyväskylässä Keljossa Keuruulle vievän maantien pohjoispuolella. Tarhamäessä olevat vanhimmat talot on rakennettu vähän 1800-luvun ja 1900-luvun vaihteen molemmin puolin. Nykyisin Tarhamäessä on myös asumiskuntoutusyksikkö mielenterveyskuntoutujia varten Nykyinen Tarhamäki liitettiin Jyväskylän maalaiskunnasta kaupunkiin vuonna 1914..

## Lähteet
Myllyjärvi

**Myllyjärvi** on erittäin yleinen järven nimi Suomessa. Se voi tarkoittaa muun muassa seuraavia:

## Järviä
* Myllyjärvi, järvi Asikkalassa
* Myllyjärvi, järvi Espoon Lahnuksessa
* Myllyjärvi, järvi Espoon Röylässä
* Myllyjärvi, järvi Espoon Velskolassa
* Myllyjärvi, järvi Hartolassa
* Myllyjärvi, järvi Heinolassa
* Myllyjärvi, järvi Hämeenlinnan Lietsassa
* Myllyjärvi, järvi Hämeenlinnan Torvoilassa
* Myllyjärvi, järvi Hämeenlinnan Rengossa
* Myllyjärvi, järvi Iitissä
* Myllyjärvi, järvi Jyväskylän Myllyjärvellä
* Myllyjärvi, järvi Jyväskylän Korpilahdella
* Myllyjärvi, järvi Jyväskylän Laajavuoressa
* Myllyjärvi, järvi Jyväskylän Saukkolassa
* Myllyjärvi, järvi Jyväskylän Oittilassa
* Myllyjärvi, järvi Jyväskylän Vertaalassa
* Myllyjärvi, järvi Jyväskylän Taka-Keljossa
* Myllyjärvi, järvi Jämsän Lahdenkylässä
* Myllyjärvi, järvi Jämsän Sammallahdella
* Myllyjärvi, järvi Jämsän Vehkajärvellä
* Myllyjärvi, järvi Keuruulla
* Myllyjärvi, järvi Konnevedellä
* Myllyjärvi, järvi Kouvolassa
* Myllyjärvi, järvi Lopen Räyskälässä
* Myllyjärvi, järvi Luhangan Tammikoskella
* Myllyjärvi, järvi Oriveden Onnistaipaleella
* Myllyjärvi, järvi Oriveden Siitamassa
* Myllyjärvi, järvi Padasjoella
* Myllyjärvi, järvi Perhossa lähellä Salamajärveä
* Myllyjärvi, järvi Ruoveden Helvetinjärvellä
* Myllyjärvi, järvi Ruoveden Muroleella
* Myllyjärvi, järvi Somerniemellä Somerolla
* Alainen Myllyjärvi, järvi Jämsässä
* Iso Myllyjärvi, järvi Jämsässä ja Kuhmoisissa
* Vähä Myllyjärvi, järvi Jämsässä

## Kyliä tai kaupunginosia
* Myllyjärvi, asuinalue Jyväskylässä
* Myllyjärvi, kylä Vieremällä
* Ylä-Myllyjärvi, asuinalue Jyväskylässä

## Katso myös
* Myllylampi
*Myllylähde
Ajonestolaite

**Ajonestolaite** () on laite, joka estää auton luvattoman ajamisen. Se on asennettu kaikkiin uusiin autoihin vuodesta 1998 alkaen ja paremmin varusteltuihin malleihin jo ennen sitä. 

Yksinkertaisin ajon estävä laite on lukkotanko, joka lukitaan ratin ja poljinten väliin. Varsinaisella ajonestolaitteella tarkoitetaan kuitenkin elektronista laitetta, joka esimerkiksi estää polttoaineen syötön, ellei virta-avain ole paikoillaan tai elektronisen lukitussysteemin lähetin ole muutaman metrin säteellä autosta.

## Lähteet
JIS

**JIS** (**J**apanese **I**ndustrial **S**tandard) ovat japanilaisia teollisia standardeja. JIS-standardeja on käytössä japanilaisissa teollisuus- ja mineraalituotteissa, pois lukien lääkkeet, maatalouskemikaalit, kemialliset lannoitteet, silkkilangat sekä tietyt puu-, maatalous- ja metsätuotteet. Suomessa JIS-2 ja JIS-4 ovat tunnettuja radiopuhelinten tiiviysluokituksia. JIS-2 vastaa IP-54:n ja JIS-4 vastaa IP-55:n tiiviystasoa.

## Standardit
JIS-standardit merkitään kuten "JIS X 0208:1997", jossa X on luokka, neljä numeroa (tai viisi ISO-yhteensopivaa) ryhmälle ja lopulta neljä numeroa vuodelle.
JIS X 0208 on japanilainen merkistökoodaus.

## Kuvia

Tiedosto:JIS.svg|JIS:n vanha symboli poistui käytöstä 30. syyskuuta 2008.


## Lähteet
Grigoraș Dinicu

**Grigoraș Dinicu**, tunnetaan myös etunimellä *Gheorghe*, oli romanialaisen mustalaismusiikin tunnetuimpia tulkitsijoita ja säveltäjiä. Hänet luettiin Unkarin mustalaiseksi, vaikka syntyi ja vaikutti pääasiassa Romaniassa. 

Dinicu syntyi Bukarestissa 3. huhtikuuta 1889 ja kävi siellä konservatorion vuosina 1901–1904. Sen jälkeen hän soitti viulua solistina Bukarestin filharmoniassa. *[[Hora]] staccato* oli hänen bravuuriesityksiään. Hän kävi myös esiintymässä yhdessä pianisti Jascha Heifetzin kanssa. Tunnetuin Dinicun sävellys on *Leivonen*, jonka soittamista pidetään kansanviulisteille erityisenä haasteena nopeutensa ja vaikeiden ylä-ääniensä vuoksi. Kappaleen säestyssoittimena on yleensä cimbalom. Taiteilija kuoli Bukarestissa arvostettuna 28. maaliskuuta 1949.

## Aiheesta muualla

*
Harpyijat

**Harpyijat** () ovat siivekkäitä naisia Kreikan mytologiassa. Ne esiintyvät monissa myyttisissä kertomuksissa kiusaten ihmisiä viemällä ruokaa, mutta joissakin myös ihmisiä.

Kuningas Fineus oli vaihtokaupassa Zeus-ylijumalan kanssa luopunut näkökyvystään ja saanut tilalle kyvyn nähdä tulevia tapahtumia. Myöhemmin kuningas loukkasi Zeusta paljastamalla jumalien salaisia suunnitelmia. Rangaistukseksi Zeus lähetti harpyijat piinaamaan häntä. Koska ne anastivat miltei kaiken ruoan, kuningas tuomittiin harpyijan kohtaloon: sammumattomaan nälkään. 

Argonauttien käynti pelasti sokean Fineuksen. Argonautit tarvitsivat neuvoja reitinvalintaansa ja lupasivat vastapalveluksen. Fineus järjesti runsaat pidot, ja harpyijat tulivat pian osingolle. Argonauttien laivalla matkanneet siivekkäät Zetes ja Kalais vetivät aseensa esiin ja ajoivat lentäen harpyijat pois. Yksi harpyijoista putosi ja hukkui pakomatkalla jokeen, joka sai nimekseen Harpyes.

Harpyijan nimi on annettu oikealle petolinnulle: Etelä- ja Keski-Amerikan sademetsissä elävälle suurikokoiselle kotkalajille, joka on kyllin vahva sieppaamaan latvustosta apinoita ja laiskiaisia. Harpyija-sanasta on lähtöisin myös suomen kielen rumaa vanhaa naista tarkoittava sana *harppu*.

## Katso myös
*Seireenit

## Lähteet

## Aiheesta muualla
Mehujää

**Mehujää** (myös **juomajää**, **limonadijää**) on jäätelön kaltainen elintarvike, jossa on jäädytettyä juomaa, teollisissa mehujäissä usein limonadia. Useimmat mehujäät ovat ulkomuodoltaan lähellä tikkujäätelöä.

## Historia
Jäisiä mehutankoja on syöty jo 1800-luvulla. Ensimmäinen suuressa mittakaavassa markkinoitu tuote oli Frank Eppersonin (1894-1983) patentoima Popsicle-mehujää. 11-vuotiaana, vuonna 1905, Epperson jätti yöksi kuistille lasin limonadia, jossa oli sekoitustikku. Seuraavana aamuna hän huomasi, että irrotettuaan limonadin kuumalla vedellä hän pystyi syömään jäätynyttä limonadia käyttäen tikkua pidikkeenä. Vuonna 1923 Epperson hankki vuosien takaiselle keksinnölleen patentin. Keksinnön englanninkielinen nimi oli ”Epsicle ice pop”, mutta lastensa ehdotuksesta Epperson antoi tuotteelle myöhemmin nimen ”Popsicle”. Mehujään ensimmäinen julkinen tarjoilu oli vuonna 1922 Oaklandissa pidetyissä tanssiaisissa, joissa mehujäätä tarjoiltiin paikallisille palomiehille. Vuonna 1925 Epperson myi tuotteen oikeudet Joe Lowe -nimiselle yhtiölle. Nykyään oikeudet ovat Good Humor -yhtiöllä.

## Lähteet

## Aiheesta muualla
Standartti

**Standartti** (josta on käytetty myös nimitystä **standardi** tai **standertti**) on aiemmin varsinkin laivauksessa käytetty puutavaran tilavuusyksikkö. Yksikön nimi pohjautuu englannin sanaan *standard*; sen lyhenne on **std** ja monikossa joskus **stds**.

Tavallisesti käytettiin niin sanottua *Pietarin standarttia*, joka vastasi sahattua puutavaraa 165 englantilaista kuutiojalkaa eli 4,67203&nbsp;m3, veistettyä puutavaraa 150 kuutiojalkaa eli 4,24730&nbsp;m3 tai pyöreää puutavaraa 120 kuutiojalkaa eli 3,398&nbsp;m3. Eri laatuisille puutavaroille standartti oli määritelty siten, että laivassa yksi Pietarin standartti mitä puutavaraa tahansa vei aina suunnilleen saman verran tilaa.

Kaivos- ja ratapölkkyjen mittaamisessa käytettiin myös niin sanottua *Gööteporin standarttia*, joka käsitti puutavaraa 180 englantilaista kuutiojalkaa eli 5,097 pinokuutiometriä.

## Lähteet
Skylla ja Kharybdis

**Skylla ja Kharybdis** ( ja Χάρυβδις) ovat kaksi kreikkalaisessa mytologiassa esiintyvää merihirviötä, jotka asustivat kapean Messinansalmen molemmin puolin niin, että salmesta kulkevan laivan oli pakko kulkea jommankumman läheltä. Tarun mukaan toisella rannalla olleessa kallioluolassa asui Skylla; tällä oli kuusi koiran päätä, joilla se nappasi mukaansa ohikulkevasta laivasta kuusi miestä. Toisella rannalla  Kharybdis taas muodosti suuren vesipyörteen, joka imaisi mukaansa koko ohikulkevan laivan.

## Lähteet

* 

### Viitteet